การประกวดเพลงยูโรวิชันปี 2016

| การประกวดเพลงยูโรวิชัน 2016 |
| --- | --- |
มาสนุกร่วมกัน (Come Together)
วันและเวลา
รอบรองชนะเลิศรอบที่ 1: 10 พฤษภาคม ค.ศ. 2016 (2016-05-10)
รอบรองชนะเลิศรอบที่ 2: 12 พฤษภาคม ค.ศ. 2016 (2016-05-12)
รอบชิงชนะเลิศ: 14 พฤษภาคม ค.ศ. 2016 (2016-05-14)
เจ้าภาพ
สถานที่จัดงาน: โกลบอะรีนา สต็อกโฮล์ม สวีเดน
พิธีกร: เพียทรา เมเด มอนส์ เซลเมร์เลิฟ
ผู้บริหารระดับสูง: จอน โอลา ซานด์
ผู้อำนวยการสร้าง: โยฮัน เบอร์ฮาเกน มัตติน เอิสเตอดอล
สถานีโทรทัศน์เจ้าภาพ: สถานีโทรทัศน์แห่งชาติสวีเดน (เอสเวียเทีย)
ประเทศที่เข้าร่วม
จำนวนประเทศที่เข้าร่วม: 42
จำนวนประเทศที่เข้ารอบชิงชนะเลิศ: 26
ประเทศที่เข้าร่วมครั้งแรก: ไม่มี
ประเทศที่กลับมาเข้าร่วมอีกครั้ง:  บอสเนียและเฮอร์เซโกวีนา  บัลแกเรีย  โครเอเชีย  ยูเครน
ประเทศที่ถอนตัว/ไม่กลับมาเข้าร่วม:  โปรตุเกส  โรมาเนีย
 แผนที่ประเทศที่เข้าร่วม    ประเทศที่เข้ารอบชิงชนะเลิศ   ประเทศที่ตกรอบรองชนะเลิศ   ประเทศที่เคยเข้าร่วมในอดีตแต่ไม่เข้าร่วมในปี 2016 
การลงคะแนน
ระบบการลงคะแนน: แต่ละประเทศจะมอบรางวัล 2 ชุด โดยชุดหนึ่งประกอบด้วย 12, 10, 8–1 คะแนน สำหรับเพลงสิบเพลง
เพลงชนะเลิศ:  ยูเครน  1944
2015 ← การประกวดเพลงยูโรวิชัน → 2017
การประกวดเพลงยูโรวิชันปี 2016 (อังกฤษ: Eurovision Song Contest 2016, ฝรั่งเศส: Concours Eurovision de la chanson 2016) เป็นการประกวดเพลงซึ่งมีกำหนดจัดขึ้นเป็นครั้งที่ 61 ที่เมืองสต็อกโฮล์ม ประเทศสวีเดน ดำเนินการโดยสหภาพการแพร่สัญญาณวิทยุและโทรทัศน์แห่งยุโรป และมีสถานีโทรทัศน์แห่งชาติสวีเดน (เอสเวียเทีย) เป็นเจ้าภาพ การประกวดจัดขึ้นที่สต็อกโฮล์มโกลบอะรีนาในวันที่ 10 และ 12 พฤษภาคมสำหรับรอบรองชนะเลิศ และในวันที่ 14 พฤษภาคมสำหรับรอบชิงชนะเลิศ การแข่งขันจัดขึ้นภายหลังชัยชนะของมอนส์ เซลเมร์เลิฟ ด้วยเพลง ฮีโรส์ ในการประกวดปีก่อนหน้า มอนส์ยังได้เป็นพิธีกรร่วมกับเพียทรา เมเดในการประกวดทั้งสามรอบอีกด้วย
การประกวดในปีนี้มีประเทศที่เข้าร่วมทั้งหมด 42 ประเทศ โดยบอสเนียและเฮอร์เซโกวีนา บัลแกเรีย โครเอเชีย และยูเครน ได้กลับมาเข้าร่วมการประกวดอีกครั้ง อีกทั้งออสเตรเลียก็ได้กลับมาเข้าร่วมการประกวดอีกครั้งหลังเป็นประเทศรับเชิญในการประกวดปี 2015 ในขณะเดียวกันโปรตุเกสไม่ได้เข้าร่วมการประกวด โดยมีผลจากการไม่ประชาสัมพันธ์การประกวดนี้มากพอจากสถานีโทรทัศน์แห่งชาติ และโรมาเนียมีแผนที่จะเข้าร่วมแต่ถูกตัดสิทธิ์หลังการไม่ชำระหนี้สินให้กับอีบียู
ผู้ชนะในการประกวดครั้งนี้คือ จามาลา จากยูเครน ด้วยเพลง "1944" และมีออสเตรเลีย รัสเซีย บัลแกเรีย และสวีเดนได้อันดับที่สองถึงห้าตามลำดับ การประกวดปีนี้ถือเป็นปีแรกตั้งแต่การเริ่มใช้ระบบการลงคะแนนจากคณะกรรมการในการประกวดปี 2009 ที่ผู้ชนะไม่ได้รับคะแนนสูงสุดทั้งจากคณะกรรมการและจากผู้ชมเลย ซึ่งออสเตรเลียและรัสเซียเป็นผู้ได้คะแนนสูงสุดตามลำดับ เพลง "1944" ยังเป็นเพลงแรกที่ชนะการประกวดที่มีเนื้อร้องในภาษาตาตาร์ไครเมีย
สาธารณรัฐเช็กสามารถผ่านเข้ารอบรองชนะเลิศได้เป็นครั้งแรกในรอบ 5 ปีนับตั้งแต่เปิดตัวครั้งแรกในปี 2007 ขณะที่ทั้งบอสเนียและเฮอร์เซโกวีนาและกรีซตกรอบเป็นครั้งแรก โดยกรีซไม่ได้เข้าร่วมรอบชิงชนะเลิศเป็นครั้งแรกนับตั้งแต่ปี 2000 ในรอบชิงชนะเลิศ ออสเตรเลียได้รับอันดับที่ 2 ซึ่งดีขึ้นจากอันดับที่ 5 เมื่อปี 2015 ขณะที่บัลแกเรียได้รับอันดับที่ 4 ซึ่งเป็นผลงานที่ดีที่สุดนับตั้งแต่เปิดตัวครั้งแรก และเป็นครั้งแรกที่เข้าร่วมรอบชิงชนะเลิศนับตั้งแต่ปี 2007
การประกวดครั้งนี้เป็นครั้งแรกที่ได้มีการเปลี่ยนแปลงระบบการลงคะแนนเสียงนับตั้งแต่ปี 1975 โดยคะแนนเสียงจากคณะกรรมการของแต่ละประเทศจะประกาศเป็นส่วนใหญ่เหมือนเดิม ในขณะที่ผลการลงคะแนนเสียงทางโทรทัศน์ของแต่ละประเทศจะรวมกันและประกาศในลำดับย้อนกลับ นอกจากนี้ยังเป็นการแข่งขันครั้งแรกที่ถ่ายทอดสดทางโทรทัศน์ในสหรัฐอเมริกา การประกวดครั้งนี้มีผู้ชม 204 ล้านคน ทำลายสถิติของปีก่อนหน้า โดยเพิ่มขึ้นกว่า 5 ล้านคน